Roheline linnakeskkond, elurõõmsad inimesed ja peresõbralikud söögi- ning  majutuskohad teevad Pärnust linna, kus kõigil on alati hea. Tänu madalaveelisele ning kiiresti soojenevale lahele on Pärnu rand väga sobilik lastega peredele, lisaks asub siin Eesti suurim veekeskus Tervise Paradiis ning teised spaa- ja saunakeskused, kus on kogu perel mõnus hullata. Võimalus ühiselt meisterdada on Punase Torni klaasitöökojas, Maripoti keraamikaateljees või Maarja Magdaleena gildi paljudes käsitöötubades. Pärnu kauneid linnaosi on mugav avastada jalgratastel ning alati on põnev minna vee peale  seilama. Pärnumaa lausa ootab peresid endale külla! Valgerannas saab end proovile panna igale vanusele jõukohases seikluspargis, Lavassaares uudistada muuseumraudtee ehtsaid auruvedureid ja kaubavaguneid, koduloomaaedades tutvuda Eesti tõugu lehmade, lammaste, miniponide, küülikute, kääbuskanade ja paljude teiste loomadega. Pärnumaa ratsatalud kutsuvad hobusega matkama, kanuulaenutajad jõgesid vallutama, matkarajad loodusega lähemalt tutvuma. Väljakutseid jagub nii suurele kui väikesele ning talvel ei jää  meelelahutusvõimalusi sugugi vähemaks. Ootamas on uisu ja suusaretked, räätsa- ja tõukekelgumatkad, hobustega saanisõidud ja muud lõbusat.